《题仲弟惟和云野山房》
明代·黎民表

白云何灿茜，飞度玉山岑。散漫南窗下，徘徊嘉树林。

凝霏入素几，委润夹幽襟。翘首帝乡远，揽结兴长吟。

释耒起南亩，肤寸待成霖。卷舒在适性，去来尔何心。

扶摇方整驾，总辔瑶池阴。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养生杂录》、《谕后语录》。